Antvorskov Højskole, siden Skælskør Folkehøjskole, var en højskole, oprettet 1908, der først lå i Antvorskov ved Slagelse og siden i Skælskør. Højskolen blev oprettet af Niels Eggert, der startede som lærer på Frederiksborg Højskole. Eggert placerede sin nye skole ved siden af frimenighedspræsten Niels Daels menighedsskole Liselund i Antvorskov. Niels Eggert var forstander her indtil sin pludselige død i 1915. I 1920 blev skolen købt af seks af skolens lærere, men blev siden afhændet til Frederik Nørgaard (1878-1945), der var forstander for højskolen fra 1920 til 1935. Senere blev præsten Peter Dons Augustinus (1885-1963) forstander for og ejer af Antvorskov Højskole, og i 1960'erne hed forstanderne Inge og Erik B. Nissen. Nissen-parret er forældre til den senere generaldirektør for DR, Christian S. Nissen, der voksede op i Antvorskov. Den nationalromantiske højskolebygning på Liselundvej er tegnet af bygmester Ejvind Mørch, der var leder af håndværksafdelingen på skolen. Bygningen er senere, i 1922, respektfuldt udvidet af Mørchs efterfølger Johannes Martin Olsen. Højskolens sidste årsskrift udkom i 1972, og skolen i Antvorskov lukkede omkring 1972-1973. Skolen blev dernæst til Daneborg Højskole, der var en midlertidig højskole, indtil den nye Skælskør Folkehøjskole var indflytningsklar i 1973. Helge Severinsen (født 1930) var både i mange år forstander på Antvorskov Højskole og den nye forstander i Skælskør. Den nye højskolebygning i Skælskør, smukt indpasset i det skrående fjordlandskab, blev tegnet af Tyge Arnfred og Viggo Møller-Jensen (Fællestegnestuen). Skælskør Folkehøjskole lukkede i 2005, men påtænkes nu omdannet til kurcenter for overvægtige unge. Den senere kulturminister Ebbe Lundgaard var forstander for Skælskør Folkehøjskole i tiden 1978-1985. Den gamle ejendom i Antvorskov blev erhvervet af staten og var fra 1974 og frem til 2007 hjemsted for Militærnægteradministrationen. Ejendommen og grunden er siden overgået til det statslige ejendomsselskab Freja Ejendomme, der planlægger et boligbyggeri i højskolens tidligere park. Selve højskolebygningen er nu inddelt i lejligheder, som er beboede af private.